Meddelelse i henhold til EF-traktatens artikel 95, stk. 4, om nationale bestemmelser, der fraviger en harmoniseringsforanstaltning vedtaget af Fællesskabet

(Nr. 2001-NOTIF95.4-AU-1)

(2002/C 23/03)

(EØS-relevant tekst)

1. Republikken Østrig gav den 16. november 2001 i henhold til artikel 95, stk. 4, i traktaten om oprettelse af Det Europæiske Fællesskab Kommissionen meddelelse om, at den finder det nødvendigt at opretholde nationale bestemmelser, der fraviger bestemmelserne i Rådets direktiv 76/116/EØF af 18. december 1975 om indbyrdes tilnærmelse af medlemsstaternes lovgivning om gødning(1), senest ændret ved Europa-Parlamentets og Rådets direktiv 98/97/EF(2) af 22. december 1998 vedrørende markedsføring i Østrig, Finland og Sverige af gødning, der indeholder cadmium.

2. Det er fastsat i artikel 95, stk. 4, at en medlemsstat, hvis den, efter at Rådet eller Kommissionen har vedtaget en harmoniseringsforanstaltning, finder det nødvendigt at opretholde nationale bestemmelser, som er begrundet i vigtige behov, hvortil der henvises i artikel 30, eller som vedrører miljøbeskyttelse eller beskyttelse af arbejdsmiljøet, skal give Kommissionen meddelelse om disse bestemmelser og om grundene til deres opretholdelse.

3. Kommissionen bekræfter eller forkaster inden seks måneder efter meddelelsen de pågældende nationale bestemmelser efter at have konstateret, om de er et middel til vilkårlig forskelsbehandling eller en skjult begrænsning af samhandelen mellem medlemsstaterne, og om de udgør en hindring for det indre markeds funktion.

4. I henhold til de nationale bestemmelser er markedsføring af gødning, der indeholder cadmium i koncentrationer på over 75 mg/kg P2O5, forbudt i Republikken Østrig. Det fremgår af artikel 2, stk. 2, i den østrigske gødningslov af 1994.

5. Ved akten af 1994 vedrørende Republikken Østrigs tiltrædelse havde Østrig allerede fået tilladelse til midlertidigt at opretholde ovennævnte nationale bestemmelser. I henhold til tiltrædelsesaktens artikel 69 og bilag VIII, punkt 4, finder artikel 7 i direktiv 76/116/EØF, for så vidt angår gødnings indhold af cadmium, ikke anvendelse på Republikken Østrig inden den 1. januar 1999.

6. Direktiv 76/116/EØF blev senere ændret ved direktiv 98/97/EF vedrørende markedsføring i Østrig, Finland og Sverige af gødning, der indeholder cadmium. Det blev dermed muligt for Republikken Østrig på sit område at forbyde markedsføring af gødning, der indeholder cadmium i koncentrationer, der overskrider de koncentrationer, der var fastsat i den nationale lovgivning på tiltrædelsesdatoen. Denne undtagelse gælder for tidsrummet fra den 1. januar 1999 til den 31. december 2001.

7. Den 14. september 2001 vedtog Kommissionen et forslag til Europa-Parlamentets og Rådets forordning om gødninger(3), der bl.a. indeholder en bestemmelse om en forlængelse af ovennævnte undtagelse. I henhold til artikel 33 i dette forslag kan Østrig indtil den 31. december 2004 på sit område forbyde markedsføring af EF-gødning, der indeholder cadmium i koncentrationer, der overskrider de koncentrationer, der var fastsat nationalt på tiltrædelsesdatoen. Ifølge samme artikels stk. 2 revurderer Kommissionen i samråd med medlemsstaterne og andre berørte parter senest den 30. juni 2002 behovet for at indføre bestemmelser på fællesskabsplan om cadmiumindholdet i gødning.

8. Østrig begrunder sin anmodning ved at henvise til miljøet. Til støtte for anmodningen henviser Østrig til konklusionen i risikovurderingsrapporten "A Risk assessment for cadmium in Austria based on the recommendations of ERM"(4), der har været offentligt tilgængelig siden september 2001 på Kommissionens websted på følgende adresse:

http://europa.eu.int/comm/enterprise/chemicals/fertilizers/riskassest/reports.htm

9. Østrig fastholder, at PEC-værdien (Predicted Environmental Concentration - forventet miljøkoncentration) for cadmium i mineralsk gødning i Østrig overstiger PNEC-værdien (Predicted No Effect Concentration - beregnet nuleffekt-koncentration) for vand i de fleste undersøgte regioner, og at dette også gælder for 5 % af de 52 opdyrkede østrigske regioner, hvis man anvender biotilgængelige værdier. Ifølge de østrigske myndigheder udgør stoffet et problem, og det er nødvendigt at træffe yderligere foranstaltninger med henblik på at begrænse miljørisikoen.

10. På denne baggrund finder Republikken Østrig det nødvendigt at opretholde ovennævnte nationale bestemmelser også efter den 31. december 2001, og mindst indtil Fællesskabet har truffet passende foranstaltninger vedrørende anvendelsen af cadmium i gødning.

11. Eventuelle bemærkninger til Østrigs meddelelse, der er Kommissionen i hænde mere end 15 dage efter offentliggørelsen af denne meddelelse, kan ikke tages i betragtning.

12. Yderligere oplysninger om Republikken Østrigs anmodning fås ved henvendelse til: Herrn Reinhard Blauensteiner Bundesministerium für Land- und Forstwirtschaft, Umwelt und Wasserwirtschaft Sektion I "Recht" Stubenring 1 A - 1012 Wien Tlf. (43-1) 71 10 00 Fax: (43-1) 711 00 65 03 E-post: reinhard.blauensteiner@bmlf.gv.at

Kontaktpunkt hos Kommissionen: Philippe Brunerie Europa-Kommissionen Generaldirektoratet for Erhvervspolitik

Kontor E-3 Kemisk industri

AN88 4/40

B - 1049 Bruxelles Tlf.: (32-2) 295 21 99 fax: (32-2) 295 02 81 E-post: philippe.brunerie@cec.eu.int

(1) EFT L 262 af 27.9.1976, s. 201.

(2) EFT L 18 af 23.1.1999, s. 60.

(3) KOM(2001) 508 endelig.

(4) ERM er et konsulentfirma, der arbejder for Kommissionen.